Mange af de danske søer er frosset til som følge af det kolde vejr. Men det er bare ikke alle søer og vandhuller, det er tilladt at færdes på, selvom der er is på overfladen. Det oplever de blandt andet i Frederikshavn. - Vi blev lørdag gjort bekendt med at op mod 100 personer havde gjort ophold på voldgraven ved Bangsbo Museum, fortæller politiassistent ved Nordjyllands Politi i Frederikshavn, Anders Dorf. Netop voldgraven ved Bangsbo Dyrehave er ikke tilladt at færdes på. - Nogle af personerne fortæller, at de har læst TV2 Nords artikel om, hvor man må færdes på isen. Desværre har de nok ikke læst artiklen til ende, for der står, at man skal orientere sig i forhold til skiltning. Det er vores opfattelse, at man ikke har gjort det, siger Anders Dorf. Det er ikke tilladt at færdes på frosne søer med mindre, det er skiltet, at man gerne må. Så hvis der ikke er skilte om, at man gerne må færdes på isen, er det ulovligt. - Man risikerer at få en bøde. Hvis man går ud på en sø, hvor der ikke er skiltet med at ophold på isen er tilladt, så overtræder man ordensbekendtgørelsen, siger Anders Dorf. Bøden vil ifølge TV 2’s oplysninger typisk være på 1000 kroner. Vagtchefen ved Nordjyllands Politi, Jess Falberg, bekræfter, at de flere steder i politikredsen oplever, at borgere bevæger sig ud på isen, selvom det ikke er tilladt. - Vi har oplevet, at nogle går i gennem isen og det kan være livsfarligt at begive sig derud, hvis den ikke er sikker. Nogle af de henvendelser, vi får, går på, at folk går på isen med deres børn. En ting er, at man vil udsætte sig selv for livsfare, men noget andet er, at man også udsætter sine børn for det, siger vagtchefen, som desuden fortæller, at Nordjyllands Politi endnu ikke har udskrevet nogle bøder i den sammenhæng. Kig efter skilte ved søer I området ved Bangsbo Dyrepark er der imidlertid en anden sø, man gerne må færdes på, og det vurderer Anders Dorf er med til at forvirre borgerne. - På TV2 Nords kort står der, at man gerne må færdes på søen i Bangsbo Dyrepark. Men Bangsbo Museum ligger i forlængelse af dyreparken, så der kunne godt være nogen, der går fejl af det. Den is, man gerne må færdes på, kræver det faktisk en smule lokalkendskab at finde. Så dem, der kommer udefra, ser voldgraven og tænker det er den, man gerne må færdes på, siger han. Anders Dorf opfordrer borger til altid at orientere sig i forhold til skiltningen, inden man går ud på isen. - Hvis man må færdes på en sø, vil der være skilte oppe med, at det er tilladt. Hvis der ikke er nogen skilte, så må man ikke, understreger Anders Dorf.

Opsummering:
I Frederikshavn har politiet oplevet, at borgere går fejl af hvilke søer, de må færdes på.